
Θεσσαλονίκη, 30 Σεπτεμβρίου 2026

ΔΕΛΤΙΟ ΤΥΠΟΥ
Το ΝΟΗΣΙΣ γιορτάζει την Παγκόσμια Εβδομάδα Διαστήματος 2026
Δράσεις για όλες τις ηλικίες και πρεμιέρα στο Πλανητάριο

Το ΝΟΗΣΙΣ φέρνει το Σύμπαν πιο κοντά στο κοινό και μετατρέπει τη σύγχρονη διαστημική έρευνα σε μια συναρπαστική εμπειρία γνώσης και εξερεύνησης. Από τις 3 έως τις 10 Οκτωβρίου, μαθητές, οικογένειες, εκπαιδευτικοί και φίλοι της επιστήμης θα έχουν την ευκαιρία να συμμετάσχουν σε βιωματικά εργαστήρια, πειράματα, ζωντανές και διαδραστικές παρουσιάσεις, παιχνίδια γνώσεων και συζήτηση με επιστήμονα, ενώ η διοργάνωση κορυφώνεται με την πρεμιέρα νέας ταινίας στο Πλανητάριο.
Το πρόγραμμα σηματοδοτεί την πέμπτη συνεχή συμμετοχή του Κέντρου Διάδοσης Επιστημών και Μουσείου Τεχνολογίας – ΝΟΗΣΙΣ στην Παγκόσμια Εβδομάδα Διαστήματος, τον διεθνή θεσμό που έχει καθιερωθεί με απόφαση του ΟΗΕ και πραγματοποιείται με την υποστήριξη της World Space Week Association. Η θεματική του 2026, «Rocket Revolution», επικεντρώνεται στις τεχνολογικές εξελίξεις που μετασχηματίζουν τις εκτοξεύσεις και διευρύνουν τις δυνατότητες πρόσβασης και εξερεύνησης του Διαστήματος.
[bookmark: _GoBack]Ένα βιωματικό εργαστήριο για τη θέση μας στη Γη και το Διάστημα ανοίγει το πρόγραμμα το Σάββατο 3 Οκτωβρίου. Στην Αίθουσα Τελετών του ΑΠΘ, από τις 11:00 έως τις 13:00, το ΝΟΗΣΙΣ παρουσιάζει τη δράση «Ο ουρανός στα χέρια σου – Η θέση σου στη Γη και το Διάστημα», στο πλαίσιο του 3ου Πανελλήνιου ESERO Greece Symposium 2026. Με δύο πρωτότυπα τρισδιάστατα μοντέλα, την «Παράλληλη Σφαίρα» και την «Υδρόγειο στο Μπουκάλι», μαθητές Γυμνασίου και Λυκείου θα διερευνήσουν τον προσανατολισμό με βάση τον Ήλιο και τον Πολικό Αστέρα, τη μεταβολή των σκιών και τη σχέση της κίνησης των ουράνιων σωμάτων με την εναλλαγή των εποχών.
Την Παρασκευή 9 Οκτωβρίου, το ενδιαφέρον μεταφέρεται στο Πλανητάριο του ΝΟΗΣΙΣ, το οποίο θα συνδεθεί ζωντανά με το Δημοτικό Σχολείο Αρσενίου Σκύδρας. Οι μαθητές θα παρουσιάσουν τη «Διαστημική Αποστολή 301» και θα συνομιλήσουν με το κοινό στο πλαίσιο της πρωτοβουλίας «Αρσένι καλεί Διάστημα: Από την τάξη στον Διεθνή Διαστημικό Σταθμό». Το σχολείο έχει επιλεγεί για το διεθνές εκπαιδευτικό πρόγραμμα ARISS (Amateur Radio on the International Space Station) για το σχολικό έτος 2026-2027, σε συνεργασία με τη Λέσχη Ραδιοερασιτεχνών Έδεσσας. 
Έξι δράσεις συνθέτουν το πρόγραμμα του Σαββάτου 10 Οκτωβρίου στο ΝΟΗΣΙΣ. Η αρχή γίνεται με τη «Διαστημική Αποστολή 301», μια ζωντανή παρουσίαση στο Πλανητάριο για την αναζήτηση πλανητών με χαρακτηριστικά παρόμοια με εκείνα της Γης και το διαχρονικό ερώτημα της ύπαρξης ζωής πέρα από τον πλανήτη μας. Ακολουθεί το «Space Show – Το σόου του Διαστήματος», με απλά πειράματα που παρουσιάζουν φαινόμενα του ηλιακού συστήματος και βασικές έννοιες της διαστημικής επιστήμης. Το «Family Space Kahoot» προσφέρει σε μικρούς και μεγάλους ένα οικογενειακό παιχνίδι γνώσεων με θέμα το Διάστημα. Κάθε γύρος διαρκεί 30 λεπτά, η συμμετοχή είναι δωρεάν και η νικήτρια ομάδα θα λάβει δώρο από το NOESIS Shop. Το πρόγραμμα συνεχίζεται με το «Space Quiz», το οποίο συνδυάζει ερωτήσεις, σύντομα επεξηγηματικά βίντεο στον θόλο και ένα ταξίδι έως τα όρια του παρατηρήσιμου Σύμπαντος. Στη συνέχεια, ο καθηγητής Αστροφυσικής Κλεομένης Τσιγάνης συμμετέχει στο «Καφέ της Επιστήμης», σε ανοιχτή συζήτηση με θέμα «Διαστημική “κυκλοφορία” και πλανητική άμυνα από επικίνδυνους αστεροειδείς». Η ημέρα ολοκληρώνεται με την πρεμιέρα της νέας ταινίας του Πλανηταρίου «Το Διάστημα είναι πολύ cool!», μιας παραγωγής για το Σύμπαν και το ταξίδι στον χώρο και τον χρόνο. 
Αναλυτικές πληροφορίες για το πρόγραμμα, τις ώρες και τον τρόπο συμμετοχής είναι διαθέσιμες στην ιστοσελίδα του ΝΟΗΣΙΣ. 

Παράκληση για δημοσίευση ή μετάδοση.

Πληροφορίες για τα ΜΜΕ:
Ελισάβετ Κωνσταντίνου
Υπεύθυνη Επικοινωνίας & Προβολής
Τηλέφωνο: 2310 483045

